REAGIRAO GLAVAŠEVIĆ

Saborski zastupnik Željko Glasnović u Saboru se osvrnuo na medijske napise o svom gostovanju na konvenciji desne njemačke stranke NPD, koja je u istim medijima nazvana neonacističkom.

"Quo vadis Hrvatska?", poručio je na početku slobodnog izlaganja Glasnović, a onda nastavio: "Državu nam vode isti neokomunistički kadrovi koji su je vodili do '90. Zašto se čudite? Cijelo sudstvo i institucije vode nam bivši komunisti. Imamo državu veličine predgrađa Londona, nismo sredili pravni sustav, Odboru za pravosuđe dao sam prijedlog kako srediti ovu pravnu kaljužu, no čekam odgovor...".

Postavio je pitanje kolika je stvarna siva ekonomija u Hrvatskoj.

"Isti jugolopovi, ista mentalna baština komunizma, druže snađi se. Ti komunisti nisu mogli sačuvati ni tu šugavu Jugoslaviju, neki sjede ovdje, ti šugavi Jugoslaveni, tako ih moram zvati. Zašto niste digli oružanu pobunu na Vukomeričkim goricama ili na Kalniku da branite tu državu kada je propadala? Zato što ste se bojali da će po vas doći iz Beograda oni koji su zamijenili kokardu s petokrakom, pa ste morali ući u državu koju nikad niste željeli. Za jednu funkcionalnu državu morate imati jasne političke i moralne stavove, takve vi nemate, to je dokazano. Sada rokate Bandića, a on je jedan od vas, on je primjer homo jugoslavenicusa", poručio je Glasnović.

Nakon toga se osvrnuo na svoje sudjelovanje na konvenciji NPD-a.

"Nedavno sam bio negdje u Njemačkoj, počeli su me peglati da su to nekakvi neonacisti, tamo sam vidio starije žene, ljude koji rade cijeli život, ne guzičare i parazite i koji se brinu o svojoj državi. Ja sam u svojoj postrojbi imao na desetke stranih dragovoljaca. Zašto su došli u Hrvatsku i BiH? Znamo Jean-Michela Nicoliera koji je poginuo u Vukovaru, tko je čuo o Andreasu Kolbu, koji je poginuo rokajući se protiv ISIL-a u srednoj Bosni? Jurgen Shmidt, moj zamjenik, poginuo je u srednjoj Bosni. To Hrvate ne zanima, zanima ih samo lova, lepa Brena i cajke...".

Dobili ste državu SKOJ-evaca i bivših kadrova, nastavio je zastupnik.

"Dobili ste medije koji su moralni tifusari i imaju moralnu sidu. Ne znam nikoga u Hrvatskoj tko je položio ustašku zakletvu, ali dobili smo Croslaviju, nekad ste išli u Beograd ljubiti nekoga u stražnjicu, sad idete u Bruxelles. Tražili ste nezavisnu hrvatsku državu, a dobili ste Croslaviju u Euroslaviji koja nameće vrijednosti koje nisu hrvatske. Neka vaša djeca idu u rodno neutralne WC-e, to dolazi ovdje, a to nisu hrvatske vrijednosti. Dok vi mislite o tome, milijuni Afrikanaca, ilegalnih emigranata, sjedi na koferima spremni da dođu u Europu", zaključio jer Glasnović.

Na povredu Poslovnika reagirao je Bojan Glavašević.

"Ne razumijem zašto general Glasnović do te mjere ne voli Hrvatsku da je vrijeđa dan nakon Dana sjećanja na žrtvu Vukovara. Na taj način govoriti o zemlji koju bi svi ovdje trebali predstavljati, mislim da nije prihvatljivo", rekao je zastupnik, na što mu je predsjednik Sabora Gordan Jandroković dao opomenu pod objašnjenjem da je zloupotrijebio povredu Poslovnika.